Impoxo uthisha eboshwa phambi kwabafundi eNkandla | News24Impoxo uthisha eboshwa phambi kwabafundi eNkandlaDurban - Uswele umgodi wokucasha ngoLwesihlanu olwedlule uthisha waseBizimali High School eNkandla, maphakathi neKwaZulu-Natal, kugasela abakwasidlodlo esemsebenzini bamshaqa ngezinsolo zokudlwengula umfundi, 15, wakulesi sikole.ILANGA lithole ukuthi lo thisha wesilisa - esingeke simdalule igama lakhe - oneminyaka engu-29 ubudala, uboshwe ngamaphoyisa ematasatasa efundisa.Kuthiwa lo mfundi ubehlala emqashweni nozakwabo. Ufonelwe nguthisha esemqashweni wakhe wamcela ukuba aphumele ngaphandle ufuna ukuxoxa naye. Kuthiwa uthisha ube esemyalela ukuba angene emotweni yakhe ngoba kunodaba afuna ukumbuza ngalo.Esengaphakathi emotweni, uthisha uyishaye yazula, wacela lo mfundi ukuba amphelezele baye emqashweni wakhe, kunodaba afuna ukuba baluxoxele endlini yakhe. Nebala umfundi akazange axwaye, wenze njengoba eyalelwe nguthisha.Kuthe uma befika endlini kathisha, wayijika inkulumo waqala wameshela emtshela ukuthi umthanda kangakanani, emthembisa izulu nomhlaba.OLUNYE UDABA: Ugcine exoshiwe uthisha waseNquthu wodumo lwama-video ocansiKuthiwa umfundi ukhombise ukungahambisani nento ebishiwo nguthisha wacela ukugoduka. ILANGA lithole ukuthi uthisha ube esembhudukeza umfundi, wamdlwengula ephindelela waze wamdedela esedelile ukugila lo mkhuba.Umfundi ubikele umzali wakhe ngokumehlele kwabe sekuyovulwa icala lokudlwengula. Leli phephandaba lithole ukuthi abazali balesi sikole esidume ngemuphumela emihle ka-matric baveze ukuthi kabasamdingi lo thisha.Okhulumela amaphoyisa KwaZulu-Natal uColonel Thembeka Mbhele uthe umsolwa onguthisha uboshwe ngamaphoyisa esemsebenzini ngecala lokudlwengula umfundi wakulesi sikole asebenza kusona.Okhulumela uMnyango wezeMfundo esifundazweni uMuzi Mahlambi uthe bazokwenza uphenyo lwabo lwangaphakathi ngalolu daba bese bethatha izinyathelo eziqinile ngalo thisha.
